Гісторыя яе роду — таксама на старонках кніг. У гонар продкаў Валянціна ўзяла падвоенае прозвішча — Бабко-Аляшкевіч. У памяць пра іх беражліва захоўвае сямейныя рэліквіі: некалькі старых фатаграфій, сярэбраную манету, якую пакінуў перад арыштам шасцігадоваму сыну дзед Ігнат, ікону з лікам Бога Саваофа, яе дзед некалі прынёс са свайго пешага паходу ў Кіева-Пячорскую лаўру. І — клапатліва даглядае ў садзе дзедаў бэз дзіўнага і нязвыклага блакітнага колеру.